સચિન તેંડુલકરે ૨૦૧૨ના વર્ષમાં વન-ડે ક્રિકેટમાંથી નિવૃત્તિ જાહેર કરી ત્યારે તેનો સૌથી વધુ ૪૯ વન-ડે સદીના વર્લ્ડરેકોર્ડની નજીક પણ કોઇ નહીં પણ પહોંચી શકે તેમ જણાતું હતું. પરંતુ હવે વિરાટ કોહલી જ સચિન તેંડુલકરનો આ રેકોર્ડ તોડી શકે તેવી પૂરી સંભાવના છે. તેંડુલકરે ૪૫૨ વન-ડે ઇનિંગ્સમાં કુલ ૪૯ સદી ફટકારી હતી.આમ, સચિન તેંડુલકર સરેરાશ ૯ ઇનિંગ્સમાં ૧ સદી ફટકારતો હતો. જેની સરખામણીએ વિરાટ કોહલી ૧૯૮ ઇનિંગ્સ વન-ડે ઇનિંગ્સમાં ૩૪ સદી ફટકારી ચૂક્યો છે. જેનો મતલબ થાય છે કે કોહલી પ્રત્યેક ૬ ઇનિંગ્સમાં એક સદી ફટકારે છે. ભારત પ્રત્યેક કેલેન્ડર વર્ષમાં સરેરાશ ૨૮ વન-ડે રમે છે. ૨૯ વર્ષીય કોહલી વર્તમાન ફોર્મ બરકરાર રાખે તો આગામી ત્રણ વર્ષમાં તે સચિન તેંડુલકરનો સૌથી વધુ વન-ડે સદીનો રેકોર્ડ તોડી શકે છે. હજુ ૨૦૧૮ના વર્ષને બે મહિના પણ પૂરા થયા નથી ત્યાં કોહલી ૪ ઇનિંગ્સમાં ૨ સદી ફટકારી ચૂક્યો છે. ૨૦૧૭ના વર્ષમાં કોહલીએ ૬ વન-ડે સદી ફટકારી હતી. ૨૦૦૮, ૨૦૦૯ અને ૨૦૧૫નું વર્ષ જ એવું છે જેમાં કોહલીએ ૩ કરતા ઓછી સદી ફટકારેલી છે. ૧૮ ડિસેમ્બર ૧૯૮૯ના વન-ડે કારકિર્દી શરૃ કરનારા સચિન તેંડુલકરે ૨૩ ફેબુ્રઆરી ૨૦૦૩ના વર્લ્ડકપમાં નામિબિયા સામે રમતી વખતે ૩૪મી વન-ડે સદી ફટકારી હતી. આમ, તેંડુલકરે ૩૪ સદી પૂરી કરવા માટે ૧૪ વર્ષ લીધા હતા. કોહલીએ ઓગસ્ટ ૨૦૦૮માં વન-ડે કારકિર્દી શરૃ કરી હતી. આમ, કોહલીએ સાડા નવ વર્ષમાં ૩૪ સદી પૂરી કરી લીધી છે. કોહલી હાલ ૨૦૭ વન-ડેમાં રમ્યો છે. તેંડુલકરે ૨૦૭ વન-ડેમાં ૪૨.૯૩ની એવરેજ સાથે ૭૭૨૮ રન કર્યા હતા, જેમાં ૨૧ સદીનો સમાવેશ થતો હતો.